CELEX: 62014TN0674
Language: da
Date: 2014-09-19 00:00:00
Title: Sag T-674/14: Sag anlagt den 19. september 2014 — SEA mod Kommissionen

3.11.2014   
            
            
               DA
            
            
               Den Europæiske Unions Tidende
            
            
               C 388/23
            
         Sag anlagt den 19. september 2014 — SEA mod Kommissionen
   (Sag T-674/14)
   2014/C 388/29
   Processprog: italiensk
   
      Parter
   
   
      Sagsøger: Società per azioni esercizi aeroportuali (SEA) (Segrate, Italien) (ved advokaterne F. Gatti, J.-F. Bellis, F. Di Gianni og A. Scalini)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelse K (2014) 4537 endelig af 9. juli 2014, hvormed Europa-Kommissionen indledte en formel undersøgelsesprocedure vedrørende stiftelsen af Airport Holding, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat tre anbringender.
   
               1.
            
            
               Første anbringende vedrører en begrundelsesmangel i den anfægtede afgørelse.
               
                           —
                        
                        
                           Sagsøgeren har i denne forbindelse gjort gældende, at der i den anfægtede afgørelse ikke tages hensyn til oplysninger (eksempelvis stiftelsen af et »trust« med henblik på at sikre en fuldstændig mangel på økonomisk kontinuitet mellem Airport Handling og SEA Handling, et selskab, der angiveligt er modtager af statsstøtte SA.21420), som spillede en væsentlig rolle ved afgørelsens vedtagelse, og som Kommissionen var blevet fuldt ud underrettet om.
                        
                     
         
               2.
            
            
               Andet anbringende vedrører en fejlagtig anvendelse af artikel 107, stk. 1, TEUF som følge af en fejlagtig bedømmelse af vigtige oplysninger og objektiv information, der blev bragt Kommissionen til kendskab af sagsøgeren.
               
                           —
                        
                        
                           Sagsøgeren har i denne forbindelse gjort gældende, at Kommissionen i den anfægtede afgørelse fejlagtigt fastslog, at Airport Handling kan anses for SEA Handlings økonomiske efterfølger, og at den tildeling, som sagsøgeren foretog til fordel for Airport Handling, udgør statsstøtte i henhold til artikel 107, stk. 1, TEUF.
                        
                     
         
               3.
            
            
               Tredje anbringende vedrører tilsidesættelse af de grundlæggende principper om beskyttelse af den berettigede forventning, god forvaltningsskik, om proportionalitet og forbuddet mod forskelsbehandling.
               
                           —
                        
                        
                           Sagsøgeren har i denne forbindelse gjort gældende, at den adfærd, som Kommissionens tjenestegrene har udvist, og den anfægtede afgørelse er i klar strid med de ovennævnte principper i Den Europæiske Unions retsorden. Sagsøgeren har navnlig med hensyn til proportionalitetsprincippet gjort gældende, at Kommissionen skulle have fjernet sin tvivl ved at foretage en grundig undersøgelse af de oplysninger, som sagsøgeren allerede havde leveret forud for undersøgelsen i stedet for at vedtage afgørelsen om indledning af den formelle undersøgelsesprocedure, der nu anfægtes.